Regionsudvalgets udtalelse om »Første handlingsplan for innovation i Europa« (97/C 244/02)

REGIONSUDVALGET har -

under henvisning til Første handlingsplan for innovation i Europa (KOM(96) 589 endelig udg.),

under henvisning til sin beslutning af 8. marts 1996 om i henhold til artikel 198 C, stk. 4, i traktaten om oprettelse af Det Europæiske Fællesskab at afgive udtalelse om dette emne og om at henvise det forberedende arbejde til Underudvalg 7 »Borgernes Europa, Forskning, Kultur, Ungdom og Forbrugerspørgsmål«,

under henvisning til Underudvalg 7's forslag til Regionsudvalgets udtalelse (CdR 68/97 rev.) som blev vedtaget den 11. april 1997 med Claude du Granrut som ordfører,

og ud fra følgende betragtninger:

i hvidbogen om »Vækst, konkurrenceevne og beskæftigelse« understreges det at den immaterielle kapital (uddannelse, kvalifikationer, evne til innovation, industriens traditioner) har stor betydning for den økonomiske og sociale fremgang i Europa;

Det Europæiske Råd gav på topmødet i Firenze klart udtryk for at »indsatsen for beskæftigelse fortsat skal have førsteprioritet for Unionen og dens medlemsstater« og opfordrede som led i en strategi med henblik herpå »Kommissionen til at udarbejde en handlingsplan for innovationsforanstaltninger«;

Regionsudvalget har i nedenstående udtalelser allerede behandlet spørgsmål i forbindelse med innovation:

- udtalelse om et integreret program til fordel for SMV og håndværksfagene (),

- udtalelse om Europa på vej mod informationssamfundet - en handlingsplan (),

- udtalelse om en politik til forbedring af industriens konkurrenceevne i Den Europæiske Union (),

- udtalelse om et program til stimulering af udviklingen af en europæisk industri for multimedieindhold - INFO 2000 (),

- udtalelse om grønbogen om innovation (),

- udtalelse om det tredje flerårige program for små og mellemstore virksomheder (SMV'er) i Den Europæiske Union (1997-2000), »Maksimering af europæiske SMV'ers samlede potentiale for beskæftigelse, vækst og konkurrenceevne« () -

på den 18. plenarforsamling den 11.-12. juni 1997 (mødet den 12. juni) vedtaget følgende udtalelse.

1. Indledning

1.1. I EF-traktatens artikel 130 bestemmes det at »Fællesskabet og medlemsstaterne sørger for at de nødvendige betingelser for udviklingen af fællesskabsindustriens konkurrenceevne er til stede«. Indsatsen i denne forbindelse tager navnlig sigte på »at fremme udnyttelsen af det industrielle potentiale i politikkerne for innovation, forskning og teknologisk udvikling« og »at fremme et klima der er gunstigt for initiativer og udvikling af virksomheder overalt i Fællesskabet, navnlig små og mellemstore virksomheder«.

1.2. Kommissionen forelagde en grønbog om innovation på Det Europæiske Råd i Madrid den 20. december 1995. I grønbogen blev der lagt op til en EU-strategi for innovationsfremme der som målsætning skulle have at skabe aktivitet og arbejdspladser i denne sektor, og som var baseret på tanken om at dette instrument skulle bruges som et middel til at forbedre EU-borgernes økonomiske og sociokulturelle vilkår.

1.3. Grønbogen har dannet grundlag for overvejelser hos alle de parter der er berørt af udvikling og udbredelse af innovation, i første række de regionale og lokale myndigheder. Dokumentet har affødt utallige reaktioner fra offentligheden, regeringerne og EU-institutionerne og har været genstand for flere seminarer i EU-landene og i visse nabolande, som f.eks. Island og Ungarn.

1.4. Kommissionen fremlagde på en syntesekonference i Rom den 29. maj 1996 de første resultater af høringen, og på samme konference blev Regionsudvalget opfordret til at præsentere sin udtalelse om grønbogen. Kommissionen understregede blandt andet innovationsinstrumenterne i regionalt og lokalt regi, som tager afsæt i et netværk af forskellige innovationsaktører, forskningscentre, laboratorier, universiteter, virksomheder, regionale og lokale myndigheder og erhvervs- og videreuddannelsescentre. Disse strukturer bygger endvidere på princippet om komplementaritet mellem de midler der kan mobiliseres lokalt og regionalt, og sigter mod at udnytte det innovationspotentiel der findes i de enkelte lokal-/regionalområder.

2. Generelle bemærkninger

2.1. Kommissionen har valgt at centrere sin første handlingsplan om tre aktionsområder idet der inden for hvert af disse områder foreslås konkrete aktioner, især henvendt til EU-institutionerne og medlemsstaterne:

1) fremme en egentlig innovationskultur i erhvervslivet og samfundet;

2) skabe gunstige lovgivningsmæssige, administrative og finansieringsmæssige betingelser;

3) forbedre forbindelserne mellem forskning og innovation på nationalt plan og på EU-plan.

2.2. Kommissionens fremgangsmåde

2.2.1. Regionsudvalget glæder sig over den succes Kommissionen har haft med sit initiativ til gennem grønbogen at arrangere en bred høring af de berørte aktører vedrørende innovationsspørgsmålet. De fine resultater med hensyn til deltagelsen skyldes både innovationstemaets centrale betydning og det forhold at Kommissionen har grebet sagen an ud fra en helhedssynsvinkel.

2.2.2. Medens forskningen stræber efter at opdage nye teknikker, er innovationen den proces der omsætter og udnytter det således skabte videnskabelige potentiel. Virksomhedernes evne til innovation er en funktion af deres evne til at kombinere de teknologiske elementer og omsætte disse i nye produkter, forbedre udnyttelsen eller markedsføringen af eksisterende produkter, forbedre medarbejdernes kvalifikationer, skabe nye arbejdspladser og i det hele taget fremme en positiv udvikling af EU's erhvervsaktiviteter. Man bør altså først og fremmest stimulere virksomhedernes aktiviteter i disse forskellige faser af innovationsprocessen.

2.3. Anvendelsen af subsidiaritetsprincippet

2.3.1. Regionsudvalget beklager at de aktioner Kommissionen lægger op til i handlingsplanen, først og fremmest henvender sig til Kommissionen og medlemsstaterne. Nogle af de foreslåede foranstaltninger har trods alt direkte konsekvenser for de regionale og lokale myndigheder eftersom det er deres budgetter og deres kompetenceområder det drejer sig om.

2.3.2. Regionsudvalget minder om at Kommissionen på Rom-konferencen erkendte at de regionale og lokale myndigheders indflydelse på mobiliseringen af de aktører der er berørt af innovation, og at det regionale og lokale partnerskab har stor innovations- og beskæftigelsesfremmende betydning. Endvidere erkendte Kommissionen at en nøje overholdelse af subsidiaritetsprincippet er nødvendig, ikke bare i forhold til borgerne, virksomhederne og deres repræsentanter, men især i forhold til regional- og lokalsamfundene.

2.4. Forbindelsen mellem innovation og skabelse af arbejdspladser

2.4.1. Regionsudvalget konstaterer med tilfredshed at handlingsplanen for innovation i Europa er i overensstemmelse med de målsætninger Kommissionens formand opstillede i tillidspagten for beskæftigelse på EU-topmødet i Firenze i juni 1996, hvor det blev bemærket at innovation er nødvendig såvel for landene som for virksomhederne, og at man for at konsolidere væksten, konkurrenceevnen og beskæftigelsen hurtigt skal omsætte de nye ideer i teknologiske resultater.

2.5. Den øgede betydning af små og mellemstore virksomheder og af det regionale og lokale niveau som fremhævet i grønbogen

2.5.1. Regionsudvalget beklager at den decentraliserede innovationsproces der var lagt op til i grønbogen, ikke figurerer blandt forslagene i handlingsplanen.

2.5.2. Den innovation der støttes af EU - hvad enten det er gennem strukturfondsfinansierede programmer, etableringen af teknologiudviklingsnetværk via innovationsprogrammet eller gennemførelsen af det fjerde rammeprogram for forskning og udvikling - medvirker til at fremme den økonomiske udvikling på regionalt og lokalt plan.

2.5.3. Regionsudvalget understreger de små og mellemstore virksomheders betydning for den økonomiske og sociale udvikling og den fysiske planlægning samt den regionale dimensions rolle med hensyn til teknologifremme og finansieringstilbud. De regionale og lokale myndigheder tilbyder som led i deres erhvervsstøtte lokal finansiering, rådgivning, uddannelse af medarbejderne og lederrekruttering.

2.6. De tre udvalgte aktionsområder

2.6.1. Regionsudvalget er tilfreds med Kommissionens valg. De tre foreslåede aktionsområder er komplementære og dækker tilsammen alle de aspekter der er forbundet med innovationsfremme. Regionsudvalget mener at foranstaltningernes forskelligartethed afspejler kompleksiteten af innovationsprocessen.

2.6.2. Regionsudvalget opfordrer til at indsatsen først og fremmest koncentreres om en rationalisering af EU's og medlemsstaternes innovationsfremmepolitik, ved at man forenkler procedurerne og ordningerne for EU-støtte og national støtte til fremme af innovation og undlader at skabe nye procedurer og ordninger. Dermed vil de forskellige tiltag komme i bedre indbyrdes overensstemmelse, ligesom de vil blive lettere at forstå for de berørte aktører.

2.6.3. Regionsudvalget beklager at der ikke som led i handlingsplanen lægges op til en informationsindsats om de støttemuligheder der findes på EU-plan og nationalt plan med hensyn til innovationsfremme, og anmoder om at der i hver enkelt region og kommune stilles let tilgængelig information til rådighed for projekthavere. De regionale og lokale myndigheder kan gennem den politik de fører inden for deres respektive områder, medvirke i denne informationsformidling.

2.6.4. Regionsudvalget efterlyser forslag til tværvidenskabelige aktiviteter. Sådanne er nødvendige i lyset af de behov for ny viden der gør sig gældende i såvel virksomhederne som i den offentlige forvaltning. Forslag til sådanne aktiviteter indgår i Kommissionens arbejdsdokument om overvejelser vedrørende et femte FTU-rammeprogram ().

3. Særlige bemærkninger

3.1. Første aktionsområde: fremme en innovationskultur

3.1.1. Innovation er et nyt begreb i vores dagligdag og bevidsthed. Det baserer sig såvel på produkter og fremstillingsprocesser som på den dynamik og kreativitet der lægges for dagen af dem der arbejder med innovation. Det viser sig at det er de unge generationer, de erhvervsaktive eller arbejdsløse der ønsker adgang til uddannelse, og dem der er bevidstgjorte, som kan tilegne sig en innovationskultur. På denne baggrund bifalder Regionsudvalget Kommissionens ønske om at udvikle undervisnings- og uddannelsestiltag gennem strukturfondene og andre programmer som f.eks. LEONARDO og SOCRATES.

3.1.2. Regionsudvalget mener at fællesskabsinitiativerne ADAPT og EMPLOYMENT samt programmerne under mål nr. 1, 2, 3, 4, 5b og 6, i kraft af de ESF-midler der kan mobiliseres til anvendelse i regional- og lokalsamfundene, bør omfatte alle de aspekter og pædagogiske hjælpemidler der er nødvendige for at udbrede en innovationskultur. Beherskelse af nye informations- og kommunikationsteknologier bør have høj prioritet.

3.1.3. Regionsudvalget understreger endvidere de regionale og lokale myndigheders rolle idet disse kan bidrage til at fremme en innovationskultur som led i udøvelsen af deres beføjelser på undervisnings- og uddannelsesområdet: udstyring af gymnasier, handelsskoler og uddannelsescentre, fastsættelse af undervisningsplaner.

3.1.4. Regionsudvalget støtter Kommissionens etablering i 1997 af et »uddannelses- og innovationsforum« for erfaringsudveksling og formidling af god praksis, et forum der bør inddrage regionale og lokale erfaringer, navnlig med hensyn til undervisning, uddannelse og resultatudnyttelse. Regionsudvalget anser det for vigtigt at der kan arrangeres seminarer, gæsteophold og møder mellem europæiske universiteter om innovationstemaet.

3.1.5. Efter Regionsudvalgets opfattelse er det betydningsfuldt at det femte forskningsprogram ved siden af de mere tekniske foranstaltninger omfatter en foranstaltning med henblik på forbedring af kvalifikationerne hos virksomhedernes medarbejdere. Foranstaltninger til fremme af forskermobiliteten, og navnlig tværnationalt engagement af unge forskere og ingeniører i virksomhederne, er et nødvendigt supplement til innovations- og teknologioverførselsprojekter. Et sådant tværnationalt engagement kan fremmes gennem samarbejdsaftaler mellem de regionale og lokale myndigheder der deltager som partnere.

3.1.6. For så vidt angår 1997-pilotprojektet »Industrial Phd's« med henblik på fremme af beskæftigelse af forskere og ingeniører i udenlandske virksomheder, mener Regionsudvalget at det er vigtigt at der oprettes en central formidling af tilbud og ønsker om praktikantbeskæftigelse for forskere i virksomheder, således som det er planlagt for laboratoriebeskæftigelse (Marie Curie-stipendier i det fjerde FTU-rammeprogram).

3.1.7. Regionsudvalget understreger at det er nødvendigt at lette adgangen til støtteprogrammerne og -ordningerne for de aktører der er berørt af innovationen, og at forbedre informationskoordineringen. Dette kan ske ved at udnytte informationsteknologierne og Internet. Regionsudvalget minder om de regionale og lokale myndigheders rolle idet de er virksomhedernes, forskningscentrenes og universiteternes partnere i forbindelse med informationsformidling og oplysning af offentligheden.

3.1.8. Regionsudvalget bifalder Kommissionens ønske om at styrke sit system for indsamling og analyse af information om forskning og innovation. Det anmoder om at denne information stilles til rådighed for de regionale og lokale strukturer der står for udbredelse og udnyttelse af resultaterne, især relæcentrene for innovation, med henblik på at lette deres arbejde med at holde øje med og identificere teknologiske udviklingsmuligheder og forskningsresultater der kan overføres til industrien. En bedre profilering af disse relæcentre er nødvendig.

3.2. Andet aktionsområde: skabe gunstige lovgivningsmæssige, administrative og finansieringsmæssige betingelser

3.2.1. Regionsudvalget anser det for nødvendigt at der udvikles centrale kontaktpunkter for innovationsstøtte. Teknologiudbredelsesnetværkene bør udvikles og støttes således at der kan opnås den bedst mulige geografiske dækning, og der kan arrangeres informations- og erfaringsudveksling for den enkelte region eller det enkelte geografiske område.

3.2.2. Regionsudvalget opfordrer Kommissionen til at tydeliggøre reglerne for strukturfondsinterventionerne for så vidt angår risikokapitalfinansiering, således at lån på EU-plan kan supplere den »nære« finansiering der allerede er tilvejebragt af de regionale og lokale myndigheder. Regionsudvalget understreger at der er tale om et hasteanliggende, idet klarere regler allerede bør kunne lette gennemførelsen af de nye mål 2-programmer for perioden 1997-1999.

3.2.3. At udvikle og få udbytte af innovation er ofte forbundet med omkostninger af et omfang der overstiger navnlig de små og mellemstore virksomheders egen finaniseringskapacitet. Innovationen skal derfor kunne finansieres med »tålmodig« kapital, pensionsfonde og langsigtede kreditter eller med »nær« kapital. Bankernes renteniveau er for højt og skattebyrden for stor, både for virksomhederne og finansieringsselskaberne.

3.2.4. Gennem oprettelse af lokale finansieringsstrukturer med rådighed over kapitalmidler, hvoraf en del kunne komme fra Kommissionen, kunne man fremme etablering af virksomheder på grundlag af innoverende teknologier og markedsføring af produkter der udspringer af sådanne teknologier.

3.2.5. Regionsudvalget understreger betydningen af den regionale dimension i forbindelse med finansieringen af innovationen og især de regionale og lokale myndigheders rolle, idet de ofte kautionerer for innovationsprojekter som søges finansieret med banklån.

3.2.6. For så vidt angår adgangen til EU-kontrakter anser Regionsudvalget det for vigtigt at der sker en forenkling af procedurerne, herunder større hensyntagen til virksomhedernes ydeevne/målsætninger, kortere frister for udbetaling af EU-støtten, støtte til virksomheders etablering af samarbejdsnet og overførsel af teknologi fra ordregivere til disses leverandører og underleverandører.

3.2.7. Regionsudvalget anmoder om at lovgivningen om fællesskabspatentet og det europæiske aktieselskab vedtages hurtigst muligt, da innovationen i øjeblikket bremses af denne lakune.

3.3. Tredje aktionsområde: forbedre forbindelserne mellem forskning og innovation

3.3.1. Regionsudvalget henleder opmærksomheden på det eksisterende samarbejde mellem lokale og regionale myndigheder, virksomheder og universiteter om den lokale og regionale udvikling. Dette samarbejde kan udvides så det også kommer til at omfatte udarbejdelse af strategier for innovationsfremme. Regionsudvalget påpeger behovet for at strukturfondenes beslutningsgrupper udarbejder strategier for innovationsstøtte i de berørte regioner. Dette arbejde skal ske i samarbejde med andre aktører på lokalt og regionalt plan der beskæftiger sig med denne form for støtte. Denne fremgangsmåde kan foregå parallelt med det der gøres inden for rammerne af gennemførelsen af de lokale og regionale beskæftigelsespagter.

3.3.2. Regionsudvalget foreslår at man forbedrer forbindelserne mellem forskning og innovation på grundlag af pædagogiske programmer der åbner mulighed for at forskernes traditionelle uddannelse kan forlænges med praktikantophold i en højteknologisk virksomhed. Hensigten er at give forskeren indsigt i virksomhedens drift, organisation og behov og at fremme igangsættelsen af et innovationsprojekt der kan videreføre det forskningsforløb der er startet i laboratoriet.

3.3.3. Regionsudvalget anser det for nødvendigt at der i forskningscentrene udvikles valoriseringsinstrumenter der kan anvendes til at sikre at forskningen fra første færd inddrager spørgsmålet om udnyttelsen af resultaterne. Disse instrumenter vil bl.a. kunne gøre det muligt for universiteterne at foretage en selvevaluering der kan vise hvilke resultater der bør udbredes. Det er vigtigt at der er en juridisk og finansieringsmæssig ramme der fremmer udnyttelsen af forskningsorganismernes aktiviteter, herunder etablering af virksomheder.

3.3.4. For så vidt angår ønsket om at knytte tættere forbindelser mellem forskning, universiteter og virksomheder, bifalder Regionsudvalget i hovedtræk de tanker om et femte rammeprogram som er indeholdt i Kommissionens arbejdsdokument ().

3.3.5. Af nye initiativer foreslår Regionsudvalget at der, med forbillede i SPRINT-programmet, oprettes et EU-netværk af eksperter som kan evaluere innovationsaktiviteter. Evalueringen kunne vedrøre regionale og lokale projekter af særlig interesse som iværksættes af universiteter eller myndighederne.

3.3.6. Regionsudvalget finder det vigtigt at man på regionalt og lokalt hold definerer nøglesektorer og kompetencepoler med henblik på at identificere stærke og svage sider, og at et referenceobservatorium får mulighed for at forestå overførsel af teknologi og innovation til andre regioner og lokalsamfund.

4. Konklusion

4.1. Samtidig med at Regionsudvalget glæder sig over Kommissionens initiativ til en særlig handlingsplan for innovation, beklager det imidlertid at denne handlingsplan ikke, som der ellers var lagt op til på konferencen i Rom, indeholder foranstaltninger der direkte vedrører de regionale og lokale myndigheder, og at indsatsen ikke i højere grad målrettes mod små og mellemstore virksomheder.

4.2. Regionsudvalget finder at de tre aktionsområder Kommissionen har valgt, tilsammen dækker alle de aspekter der er forbundet med innovationsfremme:

1) fremme en egentlig innovationskultur, i erhvervslivet og samfundet;

2) skabe gunstige lovgivningsmæssige, administrative og finansieringsmæssige betingelser;

3) forbedre forbindelserne mellem forskning og innovation på nationalt plan og på EU-plan.

4.3. For så vidt angår aktionsområde 1, støtter Regionsudvalget Kommissionens hensigt om at udvikle aktioner til fordel for undervisning og uddannelse og at integrere alle de pædagogiske hjælpemidler der er nødvendige for at udbrede en innovationskultur. Regionsudvalget støtter alle programmer vedrørende erfaringsudveksling og formidling af god praksis.

4.4. Regionsudvalget anser det for nyttigt at fremme forskermobiliteten og at beskæftige forskeringeniører i virksomhederne.

4.5. Regionsudvalget minder om den centrale rolle de regionale og lokale myndigheder spiller i forbindelse med udbredelse af innovation til virksomheder og eksisterende strukturer, som f.eks. relæcentrene for innovation der endnu er forholdsvis ukendte, og som udfører en for små og mellemstore virksomheder meget nyttig teknologiovervågning.

4.6. For så vidt angår aktionsområde 2, bemærker Regionsudvalget at det ud over at udvikle centrale kontaktpunkter og teknologiudbredelsesnetværk er nødvendigt at der er adgang til »tålmodig« kapital, pensionsfonde eller andre kilder til finansiering af innovationsaktiviteterne. Det minder endvidere om den rolle de lokale finansieringsstrukturer spiller med henblik på at sikre effektiv finansieringsstøtte og være garant for projekternes relevans.

4.7. For så vidt angår aktionsområde 3, understreger Regionsudvalget at det er nødvendigt dels at forskerne og universitetsverdenen bliver mere bevidste om virksomhedernes behov, dels at der defineres højt prioriterede sektorer.

4.8. Endelig opfordrer Regionsudvalget til at der oprettes et EU-netværk af eksperter som kan evaluere de faktiske resultater af innovationsaktiviteter på lokalt og regionalt hold, navnlig med hensyn til beskæftigelsen, og at der etableres regionale og lokale referenceobservatorier der kan forestå overførslen af teknologi og viden mellem de forskellige regioner og lokalsamfund i EU.

Bruxelles, den 12. juni 1997.

Pasqual MARAGALL i MIRA

Formand for Regionsudvalget

() EFT C 210 af 14. 8. 1995, s. 92.

() EFT C 210 af 14. 8. 1995, s. 109.

() EFT C 100 af 2. 4. 1996, s. 14.

() EFT C 129 af 2. 5. 1996, s. 39.

() EFT C 182 af 24. 6. 1996, s. 1.

() EFT C 34 af 3. 2. 1997, s. 34.

() KOM(97) 47 endelig udg.

() KOM(97) 142 endelig udg.